लाखों खर्च, नहीं हुआ खेल मैदान का निर्माण
छिदगांव तमोली गांव में खेल मैदान के नाम पर लाखों रुपए खर्च किए हैं लेकिन खेल मैदान का कायाकल्प नहीं हो पाया है। मंगलवार को ग्रामीणों ने कलेक्टर से शिकायत कर कार्रवाई की मांग की है। ग्रामीण सुनील गुर्जर ने बताया ग्राम पंचायत छिदगांव तमोली में मनरेगा के तहत साल 2013-14 में 4 लाख 17 हजार रुपए स्वीकृत किए थे। इसका उपयोग खेल मैदान के निर्माण के लिए किया जाना था। लेकिन सरपंच, सचिव की लापरवाही और मनमानी के कारण राशि का उपयोग नहीं किया। खेल मैदान की हालत खस्ताहाल है। मैदान में बड़े-बड़े गड्ढे हैं जिसमें गंदा पानी एकत्रित हो रहा है। गंदगी के कारण मैदान से लगे स्कूल में बच्चों के स्वास्थ्य पर भी प्रभाव पड़ रहा है। ग्रामीणों ने कलेक्टर से कार्रवाई की मांग की है।
hin_Deva hin_Deva